館中送鄭著作
作者：馬廷鸞
朝代：宋

paragraphs: 士爲慾心縛，蝸牛粘壁枯。
榮華不盈睫，咎責彌八區。
不有君子人，中流誰一壺。
公懷天台秋，夙昔廊廟須。
南宮接東觀，並轡驂天衢。
幽憂腸內熱，慷慨涕濡縷。
拜疏上虛皇，誦言折姦愚。
肝腦非己物，宇宙須人扶。
恭惟天王聖，肯使善類孤。
一朝擁麾蓋，自詭歌袴襦。
黟歙股肱郡，新安文物都。
斯文紫陽翁，千載長昭蘇。
稻苗新進士，倚公爲播敷。
繭絲困窮民，願公薦蒍于。
勉哉崇明德，歸來誦唐虞。